الفوضى فاش عايش نادي الكوكب المراكشي عطات ريحتها وحركات حقوقيون بمدينة سبعة رجال، وخلاتهم يرفعو دعوى قضائية باش يحاسبو المسؤولين على انهيار النادي، وهو المطلب لي كانوا بزاف ديال الناس من محبي الفريق كيطالبو بيه. المعطيات التي وصلات لـ”كود” كتقول ان مجموعة من القرائن والخروقات غادي تجر عدد من المسؤولين الجداد و القدام للقضاء، من بعد ما تورطو في التخلويض لي خلا الكوكب تنزل للقسم الثاني وتمشي في طريق الانقراض بحال فريق مكناس . ومن هاد لخروقات والمصائب الكثيرة، كنقول الشكاية لي وجهاتها الهيئة الحقوقية للنيابة العامة، ظاهرة الأرصدة البنكية الكثيرة لي عند النادي لضمان انجاز العمليات المشبوهة بتواطؤ مع مسؤول فأبناك، زيد عليهوم مجموعة من الشبهات فصفقات بيع اللاعبين والتحايل على الخبراء المحسباتيين، وتحويل الفلوس لحسابات بنكية شخصية وصفقات مشبوهة كثيرة. الحقوقيون لي حركو هاد الملف من بعد مطالب كثيرة من الجمهور بالمحاسبة، كشفوا فالشكاية ديالهوم على بزاف ديال الملفات الخانزة لي غادي تجر القدام و الجداد للقضاء وممكن ترميهوم فالحبس ، خصوصا ان تواجد بزاف منهوم ماشي قانوني اصلا . وماشي بعيد التحقيقات تجر بزاف ديال الاطراف من المخلويضين لي كانوا كيورطو النادي في صفقات مشبوهة باش يجرو النادي للقضاء و ياخدو تعويضات كبيرة كتشم فيها ريحة المؤامرات. 
فضيحة كبيرة هزات الكوكب المراكشي.. شكايات وصلات للنيابة العامة تقدر تخرج على مسؤولي الفريق الحمر